ທົ່ວໂລກລະນຶກເຖິງ ບັນດາຜູ້ໄດ້ຮັບເຄາະ ຈາກໄພແຜ່ນດິນໄຫວ ທີ່ຍີ່ປຸ່ນ (ເບິ່ງສະໄລດ໌ແລະວີດີໂອ)
ທົ່ວໂລກພາກັນໄວ້ອາໄລ ແລະລະນຶກເຖິງ ພວກທີ່ເສຍຊີວິດໄປ ໃນເຫດແຜ່ນດິນໄຫວ ແລະຄື້ນຟອງສຸນາມິ ທີ່ປະທະຍີ່ປຸ່ນ ໃນປີຜ່ານມາ.
ພວກປະທ້ວງຕໍ່ຕ້ານນີວເຄລຍຫລາຍໝື່ນຄົນພາກັນໂຮມຊຸມນຸມກັນໃນຫົວເມືອງຕ່າງໆໃນທົ່ວໂລກ ໃນວັນອາທິດວານນີ້ ເພື່ອເປັນຂີດໝາຍວັນຄົບຮອບປີທໍາອິດຂອງໄພແຜ່ນດິນໄຫວແລະຄື້ນຟອງສຸນາມິ ທີ່ປະທະຍີ່ປຸ່ນ ຊຶ່ງໄດ້ເຮັດໃຫ້ຜູ້ຄົນເສຍຊີວິດແລະຫາຍສາບສູນໄປຫລາຍກວ່າ 22 ພັນຄົນ ແລະໄດ້ນໍາໄປສູ່ວິກິດການດ້ານນີວເຄລຍທີ່ຮ້າຍແຮງທີ່ສຸດ ບັ້ນນຶ່ງໃນປະວັດສາດຂອງໂລກ ທົ່ວປະເທດຍີ່ປຸ່ນໄດ້ພ້ອມກັນຢຸດການເຄື່ອນໄຫວທຸກຢ່າງ ໃນເວລາ 2 ໂມງກັບ 46 ນາ ທີຕາມເວລາໃນທ້ອງຖິນໃນວັນອາທິດວານນີ້ ຊຶ່ງເປັນເວລາຕົງກັນກັບເວລາໄພແຜ່ນດິນ ໄຫວທີ່ມີຄວາມແຮງ 9 ເກີດຂຶ້ນຢູ່ນອກຝັ່ງທະເລກໍ້າຕາເວັນອອກສຽງເໜືອຂອງຍີ່ປຸ່ນ ໃນ ວັນທີ 11 ມີນາ ປີ 2011 ແລະສົ່ງຄື້ນຟອງຍັກສຸນາມິ ທີ່ໄດ້ທໍາລາຍໂຮ'ໄຟຟ້ານີວເຄລຍ Fukushima Dai-ichi ເຮັດໃຫ້ເຄື່ອງປະຕິກອນນີວເຄລຍ 3 ໜ່ວຍ ລະລາຍລົງນັ້ນ ໄດ້ມີການທໍາພິທີລະນຶກເຖິງທັງໂດຍທາງການແລະທາງສ່ວນໂຕຢູ່ໃນເຂດອ້ອມແອ້ມຂອງບ່ອນເກີດໄພພິບັດເລາະແຄມຝັ່ງທະເລກໍ້າຕາເວັນອອກສຽງເໜືອ ແລະທີ່ເວທີແຫ່ງຊາດທີ່ກຸງໂຕກຽວ ຊຶ່ງມີພະເຈົ້າຈັກກະພັດຂອງຍີ່ປຸ່ນພ້ອມດ້ວຍພະມະເຫສີ ຊົງໄປຮ່ວມນໍາ ແລະໄດ້ຖືກຖ່າຍທອດໄປຍັງທົ່ວປະເທດ ພວກປະທ້ວງຕໍ່ຕ້ານນີວເຄລຍປະມານ 50 ຄົນໄດ້ຊຸມນຸມກັນໃນວັນອາທິດວານນີ້ຢູ່ຕໍ່ໜ້າສໍານັກງານໃຫຍ່ຂອງບໍລິສັດໄຟຟ້າກຸງໂຕກຽວ ຊຶ່ງເປັນຜູ້ບໍລິຫານໂຮງໄຟຟ້ານີວເຄລຍ Fukushima ທີ່ໃຊ້ການບໍ່ໄດ້ນັ້ນ ພວກປະທ້ວງພາກັນໂຫ່ຮ້ອງຄໍາຂວັນ ຮຽກຮ້ອງໃຫ້ອັດໂຮງໄຟຟ້ານີວເຄລຍທັງໝົດ ແລະໃຫ້ທັບມ້າງບໍລິສັດໄຟຟ້າທີ່ໃຫຍ່ທີ່ສຸດແຫ່ງນີ້ຂອງປະເທດ ທີ່ປະເທດຝຣັ່ງ ປະຊາຊົນພາກັນຈັດການຈັບມືຕໍ່ກັນເປັນສາຍໂສ້ໄລຍະຍາວກວ່າ 200 ຫລັກກິໂລແມັດ ອັນເປັນພາກສ່ວນນຶ່ງຂອງການສະແດງການຕໍ່ຕ້ານນີວເຄລຍນັ້ນ ຊາວເຢຍຣະມັນຫລາຍພັນຄົນ ໄດ້ເຂົ້າຮ່ວມໃນພິທີແລະການເດີນຂະບວນປະທ້ວງ ເພື່ອລະນຶກເຖິງດວງວິນຍານຂອງພວກທີ່ໄດ້ຮັບເຄາະຮ້າຍເສຍຊີວິດໄປຍ້ອນໄພຫາຍະນະໃນຍີ່ປຸ່ນ ແລະເພື່ອຮຽກຮ້ອງໃຫ້ຢຸດເຊົາໃຊ້ພະລັງງານປະລະມະນູ ທີ່ອອສເຕຣເລຍ ພວກປະທ້ວງຕໍ່ຕ້ານນີວເຄລຍຫລາຍຮ້ອຍຄົນພາກັນໂຮມຊຸມນຸມກັນໃນທົ່ວປະເທດ ແລະຢຸດສະງົບອາລົມໄວ້ອາໄລຊົ່ວ ຂະນະນຶ່ງ ໃນນະຄອນຊິດນີ ການເດີນຂະບວນປະທ້ວງໄດ້ມີຂຶ້ນຢູ່ໃກ້ໆກັບສໍານັກງານໃຫຍ່ຂອງບໍລິສັດບໍ່ແຮ່ຍັກໃຫຍ່ຂອງໂລກ 2 ແຫ່ງຄື: ບໍລິສັດ BHP Billion ແລະບໍລິສັດ Rio Tinto ການຊຸມນຸມ ປະທ້ວງເຫລົ່ານີ້ຍັງເປັນພາກສ່ວນນຶ່ງຂອງວັນປະຕິບັດການແຫ່ງຊາດເພື່ອຍຸດຕິການຂຸດບໍ່ແຮ່ທາດຢູເຣນຽມ ໃນອອສເຕຣເລຍນັ້ນ ໄດ້ມີການປະທ້ວງໃນທໍານອງດຽວກັນ ທີ່ອັງກິດ ສະວິດເຊີແລນ ແລະແບນຢ້ຽມ ນໍາ